Slim versekeringswenke vir Swart Vrydag-winskopies | Maroela Media
(Foto: Scott Graham/Unsplash.)
'n Menigte Suid-Afrikaners trek voordeel uit duisende Swart November-, Swart Vrydag- en Kubermaandag-winskopies, maar vergeet dikwels om nuwe items behoorlik te verseker, óf ou goedere van hul inventarisse te verwyder.
"Nuwe grootskerm‑TV's, skootrekenaars, selfone, voertuig- of tuisbykomstighede is alles lekker maniere om onsself te bederf ná 'n uitdagende jaar, maar die versekeringselement is uiters belangrik om te onthou," sê Ricardo Coetzee, woordvoerder van Virseker.
"Om jou versekeringspolis te hersien, beskerm jou nie net teen skade en misdaad oor die feestyd nie, maar is ook 'n uitstekende geleentheid om van onnodige items wat jy dalk nie meer gebruik nie, ontslae te raak, van jou polis te verwyder en so 'n hele paar rand te bespaar."
Virseker gee die volgende wenke om jou kopies slim te verseker en te beskerm:
Doen dit dadelik
Voeg onmiddellik nuwe items by jou polis om die risiko te vermy dat jy nie ten volle gedek is tydens 'n eis nie.
Maak seker dat die versekerde waarde – die bedrag waarteen jou besittings verseker is – ooreenstem met die vervangingswaarde – oftewel die bedrag wat dit jou sou kos om dit teen vandag se pryse te vervang.
Huisinhoud- teenoor draagbaregoedereversekering
Huisinhoudversekering dek alles wat sal uitval indien jy jou huis, motorhuis en buitegeboue se dakke afhaal en die geboue omkeer: jou meubels, huishoudelike elektroniese ware, ornamente… Dit is alles wat in die huis is wat nie gereeld elders geneem word nie.
Draagbaregoedereversekering, daarenteen, dek die goed wat jy gereeld saamdra en sluit jou selfoon, skootrekenaar, tabletrekenaar, kamera, handsak, horlosie en juwele in.
Op datum en omvattend
Hou 'n akkurate, gedetailleerde inventaris van jou versekerde besittings en werk dit minstens een keer per jaar by. Maak seker dat besonderhede soos jou sekuriteitsmaatreëls, waar jou voertuig snags geparkeer is en dies meer, op datum is by jou versekeraar en dat die waarde van jou besittings – onder andere aankoopstrokies en waardasies op juweliersware – goed gedokumenteer is.
Gaan jou polisdokumente deeglik na sodat jy in fyn besonderhede kennis dra van jou dekking, bepalings en voorwaardes. Moenie net aanneem dat jy teen alle risiko's gedek is nie.
Dit is slim om jou van enige bybetalings te vergewis wat in jou polisdokument gespesifiseer word. 'n Laer bybetaling beteken gewoonlik 'n hoër maandelikse premie, terwyl 'n hoër bybetaling jou meer laat opdok wanneer jy wel eis, maar jou 'n hele paar rand op jou maandelikse premie kan bespaar.
Wees waaksaam en tref voorsorg
Maak seker dat jy nie jou nuwe aankope "adverteer" deur byvoorbeeld bokse, of die goedere self, te los waar misdadigers dit kan sien nie. Knap jou sekuriteit op om jou nuwe aankope te beskerm.
Sny dit wat onnodig is
Daardie ou rekenaar wat lankal nie meer werk nie, of vyf Desembers gelede se nuwe klankstelsel wat jy sedertdien verkoop het, kos jou dalk onnodige geld. Verwyder hierdie items dadelik van jou inventaris.
"'n Inkopie- en winskopietyd van die jaar leen hom goed daartoe om nie alleen geld te bespaar deur slim te koop nie, maar ook wyse besluite te neem, jou risiko te beperk en 'n lekker geldjie terug in jou sak te sit," sluit Coetzee af.
Wees virsigtig vir Virseker. My premie het die afgelope paar jaar elke keer met 25% gestyg. Jip, 25%. Toe kanselleer ek maar my polis.